Document ID: /roh_data/filtered/fineweb-2-filterrobots_roh.jsonl.gz/20627

Il president chinais Xi Jinping era para infurmà ad uras davart ils privels potenzials dal nov virus da Corona. Xi haja gia dapi l’entschatta da schaner dà instrucziuns per cumbatter il virus, rapportan medias statalas. Vers la giunta dal biro politic haja el infurmà il favrer d'avair instradà las primas mesiras per cumbatter il virus gia ils 7 da schaner. Plinavant haja el introducì controllas da viadi severas - surtut per la provinza Hubei ch'è pertutgada il pli fitg.
Cun questa publicaziun ussa pari d'esser cler che la regenza centrala era intretschada en il cumbat dal virus gia naven da l'entschatta. Automaticamain èsi però era cler che la regenza locala n'ha betg decidì persula - la regenza locala ch'è vegnida crititgada fermamain d'esser stada passiva. Ils ultims dis han plirs politichers da la regenza locala demissiunà.
Entant èn infectadas en la China radund 68'500 persunas cun il virus da corona. Tenor la cumissiun da sanadad chinaisa èn ulteriuras 142 persunas mortas da las consequenzas dal virus. En tut munta quai che 1665 persunas èn mortas fin ussa en la China dal virus.
RTR novitads 14:00+